Prečišćeni tekst Zakona o povlastici na putovanje lica sa invaliditetom obuhvata sljedeće propise:
1. Zakon o povlastici na putovanje lica sa invaliditetom ("Službeni list Crne Gore", br. 080/08 od 26.12.2008),
2. Zakon o izmjenama i dopunama Zakona kojima su propisane novčane kazne za prekršaje ("Službeni list Crne Gore", br. 040/11 od 08.08.2011),
3. Zakon o izmjenama i dopunama Zakona o povlastici na putovanje lica sa invaliditetom ("Službeni list Crne Gore", br. 010/15 od 10.03.2015),
4. Zakon o izmjenama i dopunama Zakona o povlastici na putovanje lica sa invaliditetom ("Službeni list Crne Gore", br. 050/17 od 31.07.2017), u kojima je naznačen njihov dan stupanja na snagu.
ZAKON
O POVLASTICI NA PUTOVANJE LICA SA INVALIDITETOM
("Službeni list Crne Gore", br. 080/08 od 26.12.2008, 040/11 od 08.08.2011, 010/15 od 10.03.2015, 050/17 od 31.07.2017)
I. OPŠTE ODREDBE
Član 1
Lice sa invaliditetom ima pravo na povlasticu na putovanje u drumskom i željezničkom saobraćaju na teritoriji Crne Gore (u daljem tekstu: povlastica na putovanje) u skladu sa ovim zakonom.
Član 2
Pravo na povlasticu na putovanje ima korisnik lične invalidnine, korisnik dodatka za njegu i pomoć i djeca i mladi koji su ostvarili pravo na pomoć za vaspitanje i obrazovanje djece i mladih sa posebnim obrazovnim potrebama, u skladu sa propisom iz oblasti socijalne i dječje zaštite i korisnik njege i pomoći drugog lica, koji je to pravo ostvario u skladu sa propisom iz oblasti penzijskog i invalidskog osiguranja (u daljem tekstu: lice sa invaliditetom).
Član 3
Pravo na povlasticu na putovanje ima i pratilac lica sa invaliditetom.
Član 4
Pravo na povlasticu na putovanje može da ostvari crnogorski državljanin sa prebivalištem na teritoriji države.
Pravo na povlasticu na putovanje utvrđeno ovim zakonom i međunarodnim ugovorom može ostvariti stranac sa odobrenim privremenim boravkom ili stalnim boravkom u državi.
Pravo na povlasticu na putovanje utvrđeno ovim zakonom može ostvariti azilant i stranac pod supsidijarnom zaštitom, u skladu sa zakonom.
Član 5
Sredstva za ostvarivanje prava propisanog ovim zakonom obezbjeđuju se u budžetu Crne Gore.
Član 5a
Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.
Član 6
Pojedini izrazi u smislu ovog zakona, imaju sljedeće značenje:
   1) pratilac lica sa invaliditetom je roditelj, staratelj ili lice koga lice sa invaliditetom ovlasti;
   2) korisnik povlastice na putovanje je lice koje je ostvarilo pravo na povlasticu;
   3) ostvareno putovanje je prevoz u odlasku i prevoz u povratku;
   4) drumski saobraćaj je međumjesni linijski prevoz putnika;
   5) željeznički saobraćaj je prevoz putnika u bilo kojem razredu.
II. PRAVO NA POVLASTICU NA PUTOVANJE
Član 7
Lice sa invaliditetom ima pravo na povlasticu za dvanaest putovanja u drumskom i željezničkom saobraćaju, u toku kalendarske godine.
Lice sa invaliditetom, koje je u radnom odnosu, ima pravo i na povlasticu na putovanje od mjesta stanovanja do mjesta rada, kao i povratak u mjesto stanovanja.
Član 8
Pravo iz člana 7 ovog zakona ima i pratilac lica sa invaliditetom.
Pravo na povlasticu na putovanje pratilac ima i u slučaju kada putuje po lice sa invaliditetom ili se vraća poslije praćenja lica sa invaliditetom.
Član 9
Postupak za ostvarivanje prava na povlasticu na putovanje iz čl. 7 i 8 ovog zakona pokreće se na zahtjev lica sa invaliditetom ili njegovog pratioca.
Član 10
Zahtjev za ostvarivanje prava na povlasticu na putovanje podnosi se centru za socijalni rad na čijoj teritoriji lice sa invaliditetom ima prebivalište (u daljem tekstu: centar).
Član 11
Lice sa invaliditetom, odnosno njegov pratilac uz zahtjev za ostvarivanje prava na povlasticu na putovanje prilaže:
   - rješenje o pravu na dodatak za njegu i pomoć, odnosno rješenje o pravu na ličnu invalidninu, odnosno rješenje o pravu na pomoć za vaspitanje i obrazovanje djece i mladih sa posebnim obrazovnim potrebama;
   - dokaz za pratioca (izjava lica sa invaliditetom);
   - dokaz o radnom odnosu, za lice koje je u radnom odnosu.
Član 12
Centar je dužan da donese rješenje o pravu na povlasticu na putovanje najkasnije u roku od 15 dana od dana podnošenja zahtjeva.
III. NAKNADA NOVČANIH SREDSTAVA
Član 13
Korisnik povlastice na putovanje iz čl. 7 i 8 ovog zakona ima pravo na naknadu novčanih sredstava u visini cijene vozne karte.
Član 14
Naknada novčanih sredstava po osnovu povlastice na putovanje za lice iz člana 7 stav 1 i člana 8 st. 1 i 2 ovog zakona obezbjeđuje se po ostvarenom putovanju.
Naknada novčanih sredstava po osnovu povlastice na putovanje za lice iz člana 7 stav 2 ovog zakona obezbjeđuje se jednom mjesečno za prethodni mjesec.
Član 15
Naknada novčanih sredstava iz čl. 7 i 8 ovog zakona, licu sa invaliditetom i njegovom pratiocu, obezbjeđuje se i kad koristi putnički automobil.
Licu sa invaliditetom i njegovom pratiocu, kad koristi putnički automobil, obezbjeđuje se naknada novčanih sredstava u visini cijene vozne karte i takse za putarinu.
Član 16
Zahtjev za naknadu novčanih sredstava podnosi se centru u roku od 60 dana po ostvarenom putovanju.
Član 17
Zahtjev za naknadu novčanih sredstava podnosi korisnik povlastice na putovanje.
Uz zahtjev se prilaže:
   - rješenje o pravu na povlasticu na putovanje;
   - dokaz o ostvarenom putovanju (vozna karta).
Korisnik povlastice na putovanje koji koristi putnički automobil prilaže:
   - rješenje o pravu na povlasticu na putovanje;
   - izjavu da koristi putnički automobil;
   - dokaz o ostvarenom putovanju (potvrda);
   - dokaz o visini cijene vozne karte;
   - dokaz o plaćenoj taksi za putarinu.
Obrazac potvrde o ostvarenom putovanju iz stava 3 alineja 3 ovog člana izdaje centar.
Sadržinu, obrazac i način izdavanja potvrde o ostvarenom putovanju propisuje organ državne uprave nadležan za poslove socijalnog staranja.
Član 18
Centar je dužan da donese rješenje o naknadi novčanih sredstava najkasnije u roku od 15 dana od dana podnošenja zahtjeva.
Član 19
O žalbi protiv rješenja centra iz čl. 12 i 18 ovog zakona rješava organ državne uprave nadležan za poslove socijalnog staranja.
Žalba ne odlaže izvršenje rješenja.
Član 20
Korisnik povlastice na putovanje, odnosno njegov zakonski zastupnik ili staralac, dužan je da centru prijavi svaku promjenu koja je od uticaja na ostvarivanje prava na povlasticu na putovanje, u roku od 15 dana od dana nastale promjene.
Član 21
Briše se. (Zakon o izmjenama i dopunama Zakona o povlastici na putovanje lica sa invaliditetom, "Sl. list CG", br. 50/17)
Član 22
Centar je dužan da vodi evidenciju korisnika prava povlastice na putovanje.
Evidencija iz stava 1 ovog člana sadrži ime i prezime, svojstvo korisnika povlastice na putovanje, kao i broj ostvarenih putovanja.
IV. NAKNADA ŠTETE
Član 23
Korisnik povlastice na putovanje kojem je izvršena isplata naknade novčanih sredstava dužan je da vrati primljeni iznos, ako je:
   1) na osnovu netačnih podataka za koje je znao ili je morao znati da su netačni ili na drugi protivpravni način ostvarilo ovu naknadu ili je ostvario u većem iznosu nego što mu po zakonu pripada;
   2) ostvario naknadu usljed toga što nije prijavio ili je sa zakašnjenjem prijavio promjene koje su od uticaja na gubitak, odnosno korišćenje prava ili na iznos naknade, a znao je ili morao znati za te promjene.
V. NADZOR
Član 24
Nadzor nad sprovođenjem ovog zakona vrši organ državne uprave nadležan za poslove socijalnog staranja.
Član 24a
Inspekcijski nadzor nad sprovođenjem ovog zakona vrši organ uprave nadležan za poslove inspekcijskog nadzora, preko inspektora za socijalnu i dječju zaštitu.
VI. KAZNENA ODREDBA
Član 25
Novčanom kaznom u iznosu od 500 eura do 5.000 eura kazniće se za prekršaj pravno lice, ako:
   1) ne donese rješenje o pravu na povlasticu na putovanje najkasnije u roku od 15 dana od dana podnošenja zahtjeva (član 12);
   2) ne donese rješenje o naknadi novčanih sredstava najkasnije u roku od 15 dana od dana podnošenja zahtjeva (član 18);
   3) ne vodi evidenciju korisnika prava povlastice na putovanje (član 22 stav 1);
   4) evidencija iz člana 22 stav 1 ovog zakona ne sadrži ime i prezime, svojstvo korisnika povlastice na putovanje, kao i broj ostvarenih putovanja (član 22 stav 2).
Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 250 eura do 1.000 eura.
Član 25a
Novčanom kaznom u iznosu od 250 eura kazniće se korisnik povlastice na putovanje, odnosno njegov zakonski zastupnik ili staralac, kao fizičko lice, ako ne prijavi centru svaku promjenu koja je od uticaja na ostvarivanje prava na povlasticu na putovanje, u roku od 15 dana od dana nastale promjene (član 20).
VII. PRELAZNE I ZAVRŠNE ODREDBE
Član 26
Za lica koja su ostvarila pravo na povlasticu na putovanje u skladu sa Zakonom o povlasticama invalidnih lica u unutrašnjem putničkom saobraćaju ("Službeni list RCG", br. 47/99), centar će, po službenoj dužnosti, donijeti rješenje o pravu na povlasticu na putovanje u skladu sa ovim zakonom, u roku od 30 dana od dana stupanja na snagu ovog zakona.
Član 26a
Akt iz člana 17 stav 5 ovog zakona donijeće se u roku od 30 dana od dana stupanja na snagu ovog zakona.
Član 27
Danom stupanja na snagu ovog zakona prestaje da važi Zakon o povlasticama invalidnih lica u unutrašnjem putničkom saobraćaju ("Službeni list RCG", br. 47/99).
Član 27a
Danom stupanja na snagu ovog zakona prestaje da važi član 123 Zakona o izmjenama i dopunama Zakona kojima su propisane novčane kazne za prekršaje ("Službeni list CG", broj 40/11).
Član 28
Ovaj zakon stupa na snagu danom objavljivanja u "Službenom listu Crne Gore".